
LASSAIT CHE MI SBROCHI !... 


(quatri ciàcaris di une... buine massàrie) 


A Tunine Del Bianco 


(Catine 'e je une massärie che si ten su... e à plui ains di chei che mo- 
stre, no è tant grande, grassute, gustose... nè sì nè nò, e svelte di lenghe. 

Il lüc dulà che ciacare a è la so ciämare: ciàmare di massärie, un liet 
mal insestät, un armär, dos ciadreis, un toc di spieli e qualchi strighès...). 


(A entre dute rosse in muse, rabiose e sgiavelade) Eh, ce malan- 
drete! Ise une sorte di parone? - (e' gire di cà e di là, e toce dut 
senze få nuje) = No sai ce che i fasarès, 'e son robis di ciapàle e 
di sdranäle pai. ciavei, che’ brute strie!... - (si s’cialde simpri plui) - 
Dimi a mi, propit a mi che robis!... Mostre di misereate, che si à 
simpri di tasé, simpri di tasé! Bisugne jessi propit di len par no 
rabiási, po si si... e dopo 'e dis che soi jo che i fäs vigni su il 
madròn! (a’ si calme un póc) - Màh!... o prime o dopo mi svin- 
dichi, si, eh! fiöns, (a si volte viers la int) e vegnarà ben ance par 
je la volte, e dopo ’e provarà a ciatànt une mior di me... si la fé, 
za jo chenci 'o soi nome par sporciá la ciase, m'a l'à dite tantis 
voltis!... E viodarin cui c'al podarà regi... starin a viodi cui che 
ciatarà la gran siorone... po’ folc, a je i ocor une camarele.... - 
(si ciale e si juste i ciavei tal spieli....) - (cun malicie) - Eh, si sà.... 
par chel cuc di so marit... o boce tas - (si strope la boce) - ma ce 
voleso, qualchi volte no si po' fevelà, ma nance tasé... e lassàit mo' 
che mi sbrochi,... e ancemò fortune che a mi mi passe... Ma saveso 
ce che à vüt cür di dimi... — (si s'cialde) - e al doveve jessi chel 
basoäl di famei, Toni Sunete, a viergimi i voi.. al veve di jessi 
lui a sinti, e domàn i al disarà a che pacasse di so sür, ma cialait 
ce ciastic di Dio!.... E so sür pronte sul poz i al contarà a la 
Zanele, alla Porciàrie.... e dut il pais lu savara... - (i vegnin su 
dutis lis scalmanis e si invelegne simpri plui) - Oh! ma se la sint 
jo... jo i fas passà la-voe di maridàsi a che’ brute vedranate! oh!‘ 

mi vegnin i sudórs nome che a pensài... e po'i al disarà al cape- 
lan, podés mai crodi, ’e je ogni di a confessási... e lui, ah, puare 
jo, i al disarà cun duc’ i ordins al muini... e il muini a so fi Bepo,... 
e vie jo!.. (si avilis). E cemüt si fàsjal? Us domandi jo ce che si 
à di fà... (a si comof) oh! 'o stevi miór si, lassù, cui miei, in miez 
des mons, a passòn cu lis pioris... pan di siale, lat fresc, lat piàt, 
aghe risurtive... sì, o stevi miór, lo stevi in pas... - (cun fuarce) - 
ma, o ài volüt ce che 'o ài volüt, ài volüt lá vie, lassà duc’, vé 
la me libertàt, zirà il mont — (cun displasé) - oh! une biele libertàt 
’o di ciatàt,... sì la fé!... Il mont Pé biel pai siórs... ma pai puars... 
- (e dis di no cul ciáf... 'e tas... po’ 'e alze lis spalis... po’ plene di 
vite e cun spirt) - Ma saveso cemüt che je stade? 

Cheste matine la parone che no duär nance di gnot par pensà 
ce che à di dami di fà vie pal di, in veretät di Dio! jè vignude 
abas a lis sis e come il solit cun tune muse, come che vés vedüt 
il diaul, senze dàmi nance il bon giorno si ciale atór e di bot 'e 
à scomenzát a vosàmi parcé che no vevi inmó impiát il füc te 
liscivärie, parcé che il tinél no Pere netát, e pal polvar c'al ere su 
la panàrie, e pe savuàchine di lens che ere pa la cusine, e no i 
vignive nance il flat... Ma se savessis ce mulin... E po’ a dimi 
che metés jü a planc i plas, che 'o vevi lis mans come mazuelis, 
che fruzavi dut parcé che a mi no mi costave nuje, e che se jevàs 
plui ad ore, no varés di fà dopo lis voris tant in premure. E jo 
cun buine grazie, plui che podevi, seben — (e fas il movimént di 
cui c'al si rabie) = «Ca mi scusi, siore parone.. ma se je si jeve 
denánt di, sigúr che no ciate lis voris fatis...» e je: «Ce? ce? Jo 
a la to etat no mi voltavi nance indaur par fà chel che tu fasis 
tu... Ma ben a mena la lenghe ses sveltis ». A mi 'e scomenzave 
a bulimi, ma 'o tasevi par prudenze; e je di lunc a dimi che iar 
sere invesi di stà di bant a tabaià cul om... di che’ biade di Tare- 
sine, sul portél, o podevi ben síruià un zei di blave pai des... 
parcé che si ere cence farine, che bisugnave manda a mulin, se 
no al jere di bant, che scomenzäs a inboconàju; e si invelegnave 
parcé che no i rispuindevi, e alore i dis: «Sisignore, ma chel i 
toce a Toni e no a mi» e je, rabiose: « Rispuint, satu... "0 soi 
stufe di sopuartà rispuestis, satu... oh, biele, satu ve’... che no si 
po’ nance viergi la boce... la signorine» e mi à lassade implan- 
tade e jè lade tal curtil.. A mi za mi ere vignude su - (e zire la 
man) parcé che jè la solfe di ogni di, saveso... bisugne provi... e 
stufe ance i sans! Quant che la sint a vosà... 'o cór su la puarte, 

e la viöt dute scalmanade che vosave cun Toni tignint in man un 
poléz muart, e co mi viöt, come un seón, e mi spacave il polèz 
su la muse, ma saveso ce vosà? mi à dit che 'o eri colpe jo, che 
eri une stupidate, che muriran duc’... che mi veve pur dite di neta 
iar il gialinár... che dovevi pajàjal e che m'al tignive sul més... 
E jo: «Oh, che’ po’ no po’, siore parone... e nance no voi a im- 
plenimi di cimis... sae... ma la fe nó». E je: » Tu sês tu su lis 
bestis» - e jo - «Oh, si sbalie!!! no sin intindüs cussi, nó... Che 
lu fasi fa di cui che úl, ma no di me... ». E je: « Cioo, rispuind, 
satu» - e jo: «Cui rispuint!» - e je: Tu, tu... ce cròdistu di 
jessi» - e jo: «’O soi, 'o soi, che ance jo 'o soi parone di di la 
me impinion, e se ül cussí va ben, e se no, ca si proviodi e che 
si ciati une miör di me...». - No lu vèssio mai dit! mi è saltade 
su come un sborf, mi 'nd'á ditis une par colór.., e 'o dis il vêr, 
nance jo no tasevi; si po'!l.. E je, simpri plui, fin che, no savint 
plui ce dimi, cul braz alt... « Taci, taci -'e vose - figlia di ignoti! د‎ 
E jé entrade in ciase spacänt il polez, e mi à serat la puarte su 
la muse. . 

Toni al rideve par daúr. Jo soi restade lí come di clap, e no 
i ai pensät su tant... ciò! par fäsi viodi sapientone tantis voltis e 
dá di chés talianadis che no us dis... e a saltin fúr po' di chei 
strambolös che Jesumarie. E soi lade a fà lis mes voris; je si è 
serade in ciàmare, si le fat vigni il mal di ciäf, par fasi dulin- 
ciá di so marit, e mi á tignude une musone dute la matine.... Ce 
raze di înt!... e dopo mi dis a mi che i fas la muse! che il fol la 
scussi... Ma chel c'al è pies al è che chel pedoglós di Toni cumò 
denánt al mi ferme e cun tun aiar di cojonel c'al consolave, al 
mi dis: « Cióo Catine, e ce che tu ti sês lassade di cheste matine 
de to parone!» E jo che mi eri benzà dismenteade di dut i dîs: 
« Po’ ce diambar tiritu für? ce mi ae dit?» e lui pront: « Ti à dit 
che tu sês “figlia di ignoti ,, e satu ce c'al úl di» e jo: «Ce ti 
impensitu cumò 2 » e volevi volta discors, e lui: «Al fil di che tu 
ses une ospedaline... atu capit mo'!» e jü une ridade. Alore si la 
fé che mi à sintude.... (si rabie) - i varès dat un patàf... Chel 
brut spelàt... c'al si grati lis rognis c'al à te so famee, altri che 
storis... Jo, jo une ospedaline?!... (squasi 'e vai di rabie) = e me 
puare agne ce ise? e miò puar barbe, di perdoni, ce erjal stát.... 
dimi a mi ches robis? ce colpe ajo jo? (cun fuarce, dispetose, cri- 
tichine, maliciose e ridicule). - Ma! m''e paiaràn, si, ostro di mont, 
se m''e paiaràn. Oh! la gran signore educade che jé la me parone, 

la gran siorone, la” puritane, la veso sintude? Ma a mi no mi à 
mai clopàt un fier come a je, e nance no ài fat la simbrine cui ufi- 
ciai ongiarés in timp dai mucs... Cun dut il so là a messe ogni di... 
dopo dut ce èrje? Bisugne sinti a conta Mariute, la fie de comari: 
"e stade a spandi ledan fin che’ altre dí, e a regolà i purcis a ciase 
so fin che a ciatàt chel puar om di so marît... Migo tant puar, a 
l'è un gialinàr! Ma cumó che mi impensi, spete che sieri la puarte, 
(e cór a dà un volt a la cläf de puarte) no si sa mai! C'al á im- 
brojät miez comün cui sussidios dai militàrs e cu lis pensiòns di 
guere! Mah, la moglie del segretario è una gran signora... e si 
capis... il stradin i svangie l’ort; il cursör al è al so comänt; i lens 
des scuelis e son mitüs al sigür te ciase dal segretari; co’ si 
sblancie il Municipi, si piture ance la ciase dal segretari, e cussi 
di lung... Sfidi jo a no fà i siòrs!! E chel pipinöt di so fi che i 
an volút dis ains par fà la tierce tèniche, c'al crot di sei cuisà cui... 
bon di fà nuje, nome di comandà e di vosà parcé che no i sopressi 
ogni matine i bregòns.... Po’ nance il fi dal Re no l'è cussi... 'e 
an reson di dì ve’: plui pitöcs 'e son e piés 'e son. Dós oris in 
di in Municipi, e no si sa cemüt che lu vein tiràt dentri, eco dut 
il so lavòr, e intànt i babàns che pain lis tassis... za al sindic - 
bon ance chel!- e ai conseîrs, 'i an mitüt i bregöns di un pies, e 
n'ocór discori.. Ben, lin indenànt.... oh! ce disévjo? - ('e pense) - 
Ah, sí, di chel pimpinòt di fi... c'al é simpri c'al nasiche atêr... e 
al par cal vei tacát cu la fie dal pezotär - (e rite sot vós) - m’’e 
à contade che’ atre di la gneze de massárie de cugnàde dal plevàn... 
Un biel afár,sí; e so mari 'e crót di vé un san Luigi; oh, si la fé, 
quant che lu savarà.. ce gust, ce gust, dulà che và a fini la signo- 
rie! E che’ sbeleade di so fie? An disin tantis... in nomine patris, 
filius, spiritu santi, amen. — (si segne) - L'è miór tasé, e jo di petes 
no vuei savent; i ai lassi a la me parone che fasarés une vore 
miór a là mancul in glésie e tira jù mancul la piel cun dutis chés 
babacis di feminis che vegnin a ciatàle.. si, si,... e tratá un ninin 
miór, cun plui carität cristiane la so servitüt!... Ce sino no’ dopo dut? 
Vosà un póc mancul, e no, infant che mi volti, mètimi une ciaze 
di aghe ta la mignestre, e po’ dami di intindi che je come la lör... 
'O sarai stupide, ma migo po’ tant... E la sere, qualchi volte, dami 
nome un toc di formadi e un pizüt di lidric cun tant di pél e 
cuinzàt sul strop.... Mancul capelins, mancul strighèz, altri che fotis, 
e no vé rábie e ciölimi vie parce che la fieste mi met su la scufe... 
No, no, al é impussibil là indenànt in cheste maniere... bisugne propit 

che cambi parone; si, si,’o larai vie... (’e pense) für di chenci... a 
Milan, dulà che ai une me amie... Ma, e Bepo? no bisugne lassälu 
s'ciampà - (une vós che clame dentri: « Catine! »). - Oh! sintit che 
mi clame!.... mostro di mont, no si po’ mai stà in pas! Cuissà ce 
che à cumò (simpri che vôs: « Catineee, dulà setu?»). E pur mi 
displasarès di lá vie di ca... Ciò, dopo dut, nö si sta propit nance 
tant mal. (< Catineee! »). - Soi ca, siore parone; 'o ven subit... e à 
chel brut vizi di vosà... Veramentri 'o soi ance jo un póc roseane 
cun je... mi displasarès di là vie, si... E ance chel Bepo mi plas; e 
je un biele ocasion... al è plui zovin di me... ma ce impuartjal? 
dopo dut nö soi migo tant brute... - (si ciale tal spieli) - e mi par 
che ance lui i sta... Se savessis ce ridadis che’ altre sere - (/egre) 
- quant che lu ai incontràt sul pascüt de Glésie... (« Catineee! 
véntu o no véntu..... móviti! ») - Cumo, cumo.... - (cun dispiet) - 
ca speti... Jo no mi romp tant, sigür... Mi par che jè passade... mi 
è passade ance a mi... e domenie jè la sagre cu la prucission de 
Madone, e vegnara la mùsiche, e po’, e po’,... ce gust... ce gust... 
an za preparät il breár... e un bal 'o ài di falu cun lui, nissùn mi 
ten... si,... si, ance un, cemüt si clàmial... ah, si... un tango... («Cati- 
neee!») Che vadi a trai.. - 'o ven, 'o ven - ce gust, ce gust - 
(e jes ciantànt) : 

Tirin tirin tirótulis 

Tiraimi su lis cótulis 

Tirin tirin tirötulis... 


(L’ultin toc al à di jessi dit cun une vore di spirit, e a la svelte, e tal 
ciantà e isci i vül un poce di malizie...). 


NB. La recitazione é vietata senza il permesso dell'autore. 

